ប្រធានាធិបតី​ស៊ីរី​កំណត់​ថ្ងៃ​២៦​កុម្ភៈ​ជា​ថ្ងៃ​ធ្វើ​ប្រជាមតិ​អំពី​រដ្ឋ​ធម្មនុញ្ញ
ព័ត៌មាន​អន្តរជាតិ​សំខាន់​ៗ​​​​សម្រាប់​យប់​ថ្ងៃ​ពុធ ទី​១៥ ខែ​កុម្ភៈ។
ទីភ្នាក់ងារសារព័ត៌មានរដ្ឋស៊ីរីថ្លែងថា ប្រធានាធិបតី បាស្សា អាល អាសាដ (Bashar al-Assad) បានដាក់ពេលកំណត់ការធ្វើប្រជាមតិជាតិនៅថ្ងៃទី២៦ ខែកុម្ភៈ ទៅលើរដ្ឋធម្មនុញ្ញថ្មី។ លោកប្រធានាធិបតីបានសន្យាអំពីការបោះឆ្នោតប្រជាមតិនោះ នៅក្នុងសន្ទរកថាមួយកាលពីខែមករា ដោយនិយាយថា ឯកសារថ្មីនោះនឹងផ្ដោតមកលើប្រព័ន្ធពហុបក្ស។ រដ្ឋាភិបាលស៊ីរីបានយល់ព្រមលើច្បាប់នោះ កាលពីខែកក្កដាដោយអនុញ្ញាតឲ្យបង្កើតគណបក្សនយោបាយដទៃទៀត ក្រៅពីគណបក្សកំពុងកាន់អំណាច បាអាត (Ba'ath) ដែលឡើងកាន់អំណាចកាលពីឆ្នាំ១៩៦៣។ ទន្ទឹមនឹងនេះ សកម្មជនការពារសិទ្ធិមនុស្សបាននិយាយថា កងកម្លាំងរដ្ឋាភិបាលបានបើកការវាយប្រហារនៅថ្ងៃពុធនេះមកលើទីក្រុងហូម (Homs)។ ពួកគេបាននិយាយថាទាហានរដ្ឋាភិបាលបានវាយលុកចូលទៅក្នុងតំបន់គេហដ្ឋានឯកជនហើយបានកាត់បណ្ដាច់ខ្សែទូរស័ព្ទ។ អ៊ីរ៉ង់បានបដិសេធការចោទប្រកាន់ពីអ៊ីស្រាអែល ថាខ្លួនស្ថិតនៅពីក្រោយការបំផ្ទុះគ្រាប់បែក កាលពីថ្ងៃអង្គារនៅក្នុងរាជធានីបាងកកនៃប្រទេសថៃ និងការវាយប្រហារដោយបំផ្ទុះគ្រាប់បែកដាក់រថយន្ដរបស់អ្នកការទូតអ៊ីស្រាអែលនៅក្នុងប្រទេសឥណ្ឌានិងប្រទេសហ្សកស៊ី (Georgia)។ បណ្ដាញព័ត៌មានរដ្ឋចិន កាលពីថ្ងៃពុធបានសរសេរប្រើពាក្យសរសើរខ្លាំងនៅពេលទស្សនកិច្ចជាផ្លូវការរបស់អនុប្រធានាធិបតីចិន លោក ហ្សី ជីនពីង (Xi Jinping) នៅក្នុងរដ្ឋធានីវ៉ាស៊ីនតោន ហើយបានពិពណ៌នាទំនាក់ទំនងចិននិងស.រ.អ ថាមានសារៈសំខាន់ខ្លាំងបំផុតនៅក្នុងពិភពលោក។ ប្រទេសចិនបានផ្ដល់ការជំរុញលើកទឹកចិត្តដល់រូបិយវត្ថុអឺរ៉ូដែលមានបញ្ហានៅពេលទស្សនកិច្ចមួយរបស់មេដឹកនាំសហភាពអឺរ៉ុបក្នុងរដ្ឋធានីប៉េកាំង។ អ្នកតាក់តែងច្បាប់ស.រ.អបានព្រមព្រៀងលើកិច្ចព្រមព្រៀងបណ្ដោះអាសន្នមួយដើម្បីបន្ដការកាត់ពន្ធដារមកលើប្រាក់ខែ និងប្រាក់បំណាច់ផ្សេងៗសម្រាប់អ្នកគ្មានការងារធ្វើ រហូតដល់ចុងឆ្នាំ២០១២។ កាសែតរដ្ឋ អាល់ អាហរាម (al-Ahram) របស់អេហ្ស៊ីបនិយាយថា ការបោះឆ្នោតប្រធានាធិបតីលើកទីមួយចាប់តាំងពីអតីតមេដឹកនាំយូរអង្វែង ហូសនី មូបារ៉ាក់ (Hosni Mubarak) បានធ្លាក់ចេញពីតំណែងនឹងប្រព្រឹត្ដធ្វើនៅចុងខែឧសភានេះ។ ទូរទស្សន៍រដ្ឋអ៊ីរ៉ង់និយាយថា អ៊ីរ៉ង់បានស្ថាបនាម៉ាស៊ីនបំបែកធាតុវីលីន (centrifuges) ថ្មីមួយ ដើម្បីចម្រាញ់ជាតិអ៊ុយរ៉ាញ៉ូម។ កិច្ចចរចាដើម្បីបញ្ចប់ជម្លោះដណ្ដើមប្រេងដ៏ជូរចត់រវាងប្រទេសស៊ូដង់ខាងជើងនិងស៊ូដង់ខាងត្បូងបានត្រូវបញ្ចប់ដោយគ្មានកិច្ចព្រមព្រៀង។ ពួកមន្ដ្រីនិយាយថាអ្នកទោសប្រមាណ ២៧២នាក់បានស្លាប់ក្នុងគុកដោយសារអគ្គីភ័យក្នុងកណ្តាលប្រទេសហុងឌូរ៉ាស (Honduras) កាលពីថ្ងៃពុធនេះ។